
SAISTOŠIE NOTEIKUMI
Ogrē

	2026. gada __. jūlijā
	Nr._/2026
(protokols Nr. _; __.)



Ogres novada jaunatnes iniciatīvu projektu konkursa “Jauniešu [ie]spēja” nolikums
[bookmark: _GoBack]
Izdoti saskaņā ar
 Pašvaldību likuma 44. panta otro daļu

I. Vispārīgie jautājumi
1. Saistošie noteikumi (turpmāk – noteikumi) nosaka Ogres novada jaunatnes iniciatīvus projektu konkursa “Jauniešu [ie]spēja” (turpmāk – konkurss) izsludināšanas un projektu iesniegšanas, izvērtēšanas, apstiprināšanas, īstenošanas, finansēšanas un uzraudzības kārtību.
2. Konkursa mērķis ir veicināt Ogres novada jauniešu iekļaušanos kultūras, sporta un izglītības procesos, sekmējot jauniešu veselīgu dzīvesveidu, vērtību orientāciju un aktīvu sabiedrisko līdzdalību.
3. Konkursu organizē Ogres novada Izglītības pārvalde (turpmāk – Izglītības pārvalde).
4. Projektu pieteikumu un īstenoto projektu izvērtēšanai un konkursa norises nodrošināšanai Izglītības pārvaldes vadītājs norīko konkursa koordinatoru un izveido konkursa vērtēšanas komisiju (turpmāk – komisija).
II. Nosacījumi dalībai konkursā
5. Projekta pieteikumu konkursam var iesniegt Ogres novada administratīvajā teritorijā deklarētu jauniešu vai Ogres novada izglītības iestādes izglītojamo grupa, kurā apvienojušies vismaz trīs jaunieši vecumā no 12 līdz 30 gadiem (turpmāk – projekta iesniedzējs).
6. Projekta iesniedzēju grupā jābūt vismaz vienai personai, kura sasniegusi 18 gadu vecumu un kura uzņemas atbildību par projekta īstenošanu un finansiālajām saistībām.
7. Projekts tiek īstenots Ogres novada administratīvajā teritorijā un galvenā projekta mērķauditorija ir Ogres novada iedzīvotāji.
8. Projekta iesniedzēji paši izstrādā un īsteno projektu.
9. Projekta iesniedzējs var iesniegt ne vairāk kā vienu projekta pieteikumu.
10. Apstiprināto projektu īstenošanai un uzraudzībai starp pašvaldību, Izglītības pārvaldi un projekta iesniedzēju tiek noslēgts līgums par finansējuma piešķiršanu un izlietojumu (turpmāk – līgums).
11. Projektus var īstenot laika periodā no līguma noslēgšanas dienas līdz katra gada 30. jūnijam.
12. Līgumā tiek norādīts projekta mentors no Izglītības pārvaldes, kurš sniedz konsultācijas projekta iesniedzējiem (turpmāk – projekta mentors).
13. Projekta mentors nodrošina konsultatīvu atbalstu projekta sagatavošanas, īstenošanas un noslēguma atskaites sagatavošanas lakā.
III. Konkursā pieejamā finansējuma apjoms un izlietojuma nosacījumi
14. Komisija pieņem lēmumu par finanšu līdzekļu piešķiršanu jaunatnes iniciatīvu projektiem pašvaldības budžetā kārtējam gadam attiecīgajā programmā paredzēto finanšu līdzekļu ietvaros.
15. Maksimālais pašvaldības finansējuma apmērs, kas var tikt piešķirts vienam projektam:
15.1. projekta iesniedzējiem 12-14 gadu vecuma grupā - 300 euro;
15.2. projekta iesniedzējiem 15-17 gadu vecuma grupā - 500 euro;
15.3. projekta iesniedzējiem 18-30 gadu vecuma grupā - 700 euro.
16. Projekta iesniedzējs projekta īstenošanā var piedalīties ar savu līdzfinansējumu, kā arī piesaistīt līdzfinansējumu no citiem finansējuma avotiem.
17. Konkursa ietvaros tiek noteikti šādi ierobežojumi pieprasītā finansējuma izlietojumam:
17.1. viena pamatlīdzekļa, kura vērtība ir 500 euro un vairāk, iegāde pieļaujama tikai izņēmuma gadījumos un tikai tad, ja tas tiešā veidā nepieciešams projekta mērķu sasniegšanai. No pieprasītā finansējuma iegādātie pamatlīdzekļi, kuru vērtība ir 500 euro, pēc projekta realizācijas ir nododami pašvaldības īpašumā;
17.2. viena mazvērtīgā inventāra iegāde no pieprasītā finansējuma, kuru vērtība ir 50 euro un vairāk, pēc projekta realizācijas ir nododami pašvaldības īpašumā;
17.3. tērpu iegāde ir pieļaujama izņēmuma gadījumos, komisijai izvērtējot projekta pienesumu jaunrades attīstībā, taču nedrīkst pārsniegt 50% no pieprasītā finansējuma;
17.4. balvu jeb dāvanu fonds ir pieļaujams, taču tas nedrīkst pārsniegt 20% no pieprasītā finansējuma;
17.5. kafijas pauzes un citi ar ēdināšanu saistīti izdevumi pieļaujami tikai tad, ja tas nepieciešams projekta ietvaros paredzēto aktivitāšu norises nodrošināšanai, un tie nedrīkst pārsniegt 5,00 euro vienai personai.
18. Finanšu līdzekļi tiek piešķirti šādām aktivitātēm:
18.1. jauniešu neformālās mācīšanās pasākumi un aktivitātes;
18.2. aktivitātes brīvā dabā un jauniešu brīvā laika lietderīga izmantošana;
18.3. jauniešu informēšana un līdzdalība sabiedrības dzīvē un pašvaldības lēmumu pieņemšanas procesā;
18.4. nodarbinātība, karjeras izglītība un jauniešu iesaiste brīvprātīgajā darbā Ogres novadā;
18.5. jauniešu sociālo riska grupu integrācija;
18.6. veselīga dzīvesveida veicināšana;
18.7. vides aizsardzības pasākumi Ogres novadā;
18.8. radošai pašizpausmei;
18.9. novada attīstība, labiekārtošana un jauniešiem draudzīgas un atvērtas vides veidošana, novada tēla veidošana un popularizēšana jauniešu vidū novadā un valstī.
19. Projektam piešķirtais pašvaldības finansējums nevar tikt izmantots:
19.1. projekta administratīvā personāla izmaksu un citu administratīvo izdevumu segšanai, kā arī atlīdzības izmaksai kādam no darba grupā iesaistītajiem dalībniekiem;
19.2. datortehnikas un citas biroja vai sadzīves tehnikas iegādei, ja tas tiešā veidā nav nepieciešams projekta mērķu sasniegšanai;
19.3. būvniecības izmaksām;
19.4. projektiem, kas jau tiek īstenoti vai ir pabeigti;
19.5. projektiem, kas faktiski ir vairākos projektos mākslīgi sadalīts viens projekts;
19.6. peļņas gūšanai (izņemot labdarības mērķim);
19.7. kredītsaistību un parādu nomaksai;
19.8. politiskiem, reliģiskiem un militāriem pasākumiem;
19.9. kā līdzfinansējums citos projektu konkursos apstiprinātu projektu realizācijai;
19.10. izmaksām, kas neatbilst projekta mērķa sasniegšanai.
20. Komisijai ir tiesības samazināt projekta pieteikumā norādīto finansējuma apjomu, t. sk., pilnībā atceļot atsevišķas izmaksu pozīcijas.
21. Ja projekta iesniedzējs paredzējis projekta ietvaros izmantot pašvaldības īpašumā esošas telpas, to izmantošanas izmaksas ir jāiekļauj projekta pieteikumā pie plānotajām izmaksām.
22. Projektam piešķirtā finansējuma izlietošanas kārtības nosacījumi tiek noteikti līgumā.
IV. Konkursa izsludināšana un norises kārtība
23. Noteikumus, pieteikuma veidlapu un informāciju par dalību konkursā Izglītības pārvalde publicē pašvaldības oficiālajā tīmekļvietnē www.ogresnovads.lv.
24. Izglītības pārvalde organizē mācībās “Jauniešu [ie]spēju laboratorija” par projekta pieteikuma veidlapas un budžeta tāmes sagatavošanu, iepazīšanos ar konkursa vērtēšanas kritērijiem. 
25. Projekta iesniedzēji pēc dalības mācību nodarbībā var neturpināt dalību konkursā.
26. Projekta iesniedzējiem konkursa laikā ir tiesības saņemt līdz trim individuālām projekta mentora konsultācijām, katru līdz 30 minūtēm, projekta pieteikuma sagatavošanai, projekta īstenošanai un noslēguma atskaites sagatavošanai. 
27. Projektu pieteikumu iesniegšanas gala termiņš, kas nav mazāks par 40 darbdienām no izsludināšanas brīža, tiek noteikts pašvaldības oficiālajā tīmekļvietnē www.ogresnovads.lv publicētajā paziņojumā par konkursa izsludināšanu.
28. Iesniegtos projektu pieteikumus un tajos iekļautos dokumentus Izglītības pārvalde atpakaļ neizsniedz.
29. Projekta iesniedzēji līdz projektu vērtēšanas termiņa beigām var atsaukt iesniegto projekta pieteikumu.
30. Par sniegtās informācijas un dokumentācijas pareizību un patiesumu atbild projekta iesniedzējs.
V. Projektu pieteikumu izvērtēšana un apstiprināšana
31. Konkursa koordinators 2 darbdienu laikā pēc projektu pieteikumu iesniegšanas termiņa beigām pārbauda iesniegto projektu pieteikumu atbilstību noteikumiem.
32. Konkursa koordinators projektu pieteikumus iesniedz komisijai tālākai izvērtēšanai saskaņā ar Izglītības pārvaldes noteiktajiem specifiskajiem kritērijiem saskaņā ar noteikumu pielikumu un informē komisiju par administratīvajiem kritērijiem neatbilstošajiem projektu pieteikumiem.
33. Komisija iepazīstas ar saņemtajiem projektu pieteikumiem. Komisijai ir tiesības tikties ar noteikumiem atbilstošu projektu iesniedzējiem klātienē vai attālināti, un/vai apmeklēt plānotās projektu īstenošanas vietas.
34. Komisija savā darbā var pieaicināt ekspertus un speciālistus, kuriem ir padomdevēja tiesības.
35. Komisijai, pamatojoties uz līdzšinējo konkursa pieredzi, ir tiesības noraidīt konkursa nosacījumiem un kritērijiem atbilstošu projektu, ja projekta iesniedzējs vai kāds no projekta iesniedzēja dalībniekiem iepriekšējos gados, īstenojot konkursa ietvaros apstiprinātu projektu, nav ievērojis projektu īstenošanai izvirzītos nosacījumus (piemēram, ir nepamatoti novilcinājis projekta noslēguma atskaiti iesniegšanu, nav iesniedzis prasībām atbilstošus finanšu dokumentus vai nav pildījis citus pašvaldības norādījumus).
36. Projekta kopējais vērtējums tiek iegūts, summējot komisijas locekļu piešķirtos punktus.
37. Komisijai ir tiesības pirms līguma noslēgšanas:
37.1. pieprasīt no projekta iesniedzēja papildus informāciju;
37.2. pieprasīt veikt izmaiņas piešķirtā naudas atbalsta izlietojuma tāmē, nodrošinot konkursā pieejamā finansējuma efektīvu izmantošanu.
38. Ja konkursam iesniegto projektu pieteikumu vai tā ietvaros apstiprināto projektu kopsumma nesasniedz kopējo pieejamo finansējuma apmēru, komisijai ir tiesības lemt par konkursa papildus kārtas izsludināšanu.
39. Komisija ir tiesīga pagarināt projektu izvērtēšanas un rezultātu paziņošanas termiņu, informējot par to projektu iesniedzējus pašvaldības oficiālajā tīmekļvietnē www.ogresnovads.lv.
40. Lēmumu par finansējuma piešķiršanu projektiem pēc komisijas vērtējuma saņemšanas pieņem Izglītības pārvaldes vadītājs.
41. Konkursa koordinators informē projekta iesniedzējus par iesniegtā projekta apstiprināšanu vai noraidīšanu 15 darbdienu laikā no konkursa pieteikuma iesniegšanas beigu termiņa.
42. Komisijas lēmumu pieņemtos lēmumus un faktisko rīcību var apstrīdēt pašvaldības nolikumā noteiktā kārtībā.
43. Pašvaldības Centrālās administrācijas Komunikācijas nodaļa informāciju par konkursa ietvaros īstenotajiem projektiem publicē pašvaldības oficiālajā tīmekļvietnē www.ogresnovads.lv.
VI. Projekta īstenošana un uzraudzība
44. Pēc noteikumu 10. punktā noteiktā līguma noslēgšanas projekta iesniedzējs nodrošina projekta īstenošanu noteikumos noteiktajā termiņā atbilstoši noteikumiem un līguma noteikumiem, kā arī nodrošina projekta publicitāti sociālajos tīklos un vizuālo informāciju par finansiālu atbalstu projekta īstenošanas vietā.
45. Publikācijās, kurās sniegta informācija par projektu, ir jānorāda: projekts “Projekta nosaukums” tiek īstenots Ogres novada Izglītības pārvaldes organizētā projektu konkursa “Jauniešu [ie]spēja” ietvaros”.
46. Ar projekta īstenošanu saistītos jautājumus konkursa koordinators risina sadarbojoties ar līgumā norādīto mentoru, un komisija var lemt par grozījumiem projekta budžetā un aktivitātēs, ja tas neietekmē projekta mērķi. Visas izmaiņas veicamas līgumā noteiktā kārtībā pirms projekta attiecīgās aktivitātes uzsākšanas.
47. Projekta mentors var pārņemt projekta koordinatora pienākumus, ja projekta koordinators nevar turpināt pilnvērtīgu dalību projekta īstenošanā, lai nodrošinātu jauniešiem iespēju īstenot projektu, par to rakstveidā informējot konkursa koordinatoru.
48. Ja projekta iesniedzējs atsakās no projekta īstenošanas, netiek noslēgts projekta īstenošanas līgums, vai projekta īstenošana tiek pārtraukta un konkursa ietvaros atbrīvojas finansējums, komisijai ir tiesības atkārtoti izvērtēt iepriekš iesniegtos projektu pieteikumus un pieņemt lēmumu par finansējuma piešķiršanu citam projektam, ievērojot projektu vērtēšanas rezultātus un konkursa ietvaros pieejamo finansējumu.
49. Konkursa koordinators veic uzraudzību, t. sk., organizē pārbaudes un pieprasa informāciju.
50. Ja projekta iesniedzējs pārkāpj šos noteikumus vai līguma nosacījumus, neatbild uz konkursa koordinatora informācijas pieprasījumu ilgāk par 20 darbdienām no pieprasījuma nosūtīšanas dienas, komisija var lemt par projekta neattiecināmo izmaksu noteikšanu un projekta pārtraukšanu.
51. Projekta iesniedzējs sagatavo un 10 darbdienu laikā pēc projekta īstenošanas iesniedz Izglītības pārvaldē aizpildītu projekta noslēguma atskaites formu (turpmāk – atskaite) ar projekta sasniegtajiem rezultātiem un finansējuma izlietojumu. Atskaitei pievieno finanšu izlietojumu apliecinošus dokumentus, fotoattēlus par projekta gaitu, u. c. dokumentus, kas apliecina veiksmīga projekta īstenošanu.
52. Konkursa koordinators pārbauda atskaites atbilstību noteikumiem un līgumam un ir tiesīgs pieprasīt papildu informāciju vai dokumentus, kā arī sniegt priekšlikumus vai norādījumus informācijas precizēšanai, labošanai vai papildināšanai. Pieprasītie dokumenti ir jāiesniedz 10 darbdienu laikā.
53. Lēmumu par atskaites apstiprināšanu pieņem komisija 20 darbdienu laikā pēc atskaites saņemšanas. Projekts ir pabeigts, kad komisija apstiprina atskaiti.
54. Ja noslēguma atskaitē iekļautie izdevumi atbilst noteikumiem un projekta īstenošanas rezultātā  ir  sasniegts  projekta  mērķis,  konkursa koordinators apstiprina attiecināmo izdevumu summu.
55. Projekta  īstenošanu  apliecinošo  dokumentu  oriģināli  projekta iesniedzējiem ir jāuzglabā piecus gadus pēc projekta īstenošanas beigām.
56. Ja projekts nav īstenots atbilstoši noslēgtajam līgumam un apstiprinātajam projektu pieteikumam, tad projekta iesniedzējam jāatmaksā pašvaldībai neatbilstoši izlietotie naudas līdzekļi pilnā vai daļējā apmērā atbilstoši noslēgtajā līgumā noteiktajai kārtībai.
57. Ogres novada pašvaldībai un Izglītības pārvaldei ir tiesības iesniegtos projekta materiālus izmantot prezentācijās, publikācijās, kā arī reklāmas nolūkos.
58. Projekta iesniedzēji, kuri sekmīgi īstenojuši savus projektus, saņem Izglītības pārvaldes rakstveida apliecinājumu par veiksmīgu projekta īstenošanu.
VII. Noslēguma jautājums
59. Atzīt par spēku zaudējušiem Ogres novada pašvaldības 2024. gada 27. marta saistošos noteikumus Nr.8/2024 “Ogres novada jaunatnes iniciatīvu projektu konkursa “Jauniešu [ie]spēja” nolikums” (Latvijas vēstnesis, 65, 03.04.2024.).



Domes priekšsēdētājs	A. Krauja
Pielikums 2026. gada __. jūlija
saistošajiem noteikumiem Nr.__/2026 
“Ogres novada jaunatnes iniciatīvu projektu 
konkursa “Jauniešu [ie]spēja” nolikums”

Pieteikumu vērtēšanas kritēriji
Nr.p.k. 	Administratīvie kritēriji	Atbilst / Neatbilst*
1.	Projekta realizācija notiek Ogres novada administratīvajā teritorijā un projekta aktivitātes galvenokārt vērstas uz Ogres novada iedzīvotājiem	Atbilst	Neatbilst
2.	Projekta iesniedzējs - jaunietis vai neformāla jauniešu grupa vecumā no 12-30 gadiem (ieskaitot).	Atbilst	Neatbilst
3.	Projektam piesaistīts pilngadīgs projekta koordinators	Atbilst	Neatbilst
4.	Aizpildītas un parakstītas visas sadaļas pieteikumā	Atbilst	Neatbilst
5.	Pieteikums iesniegts Izglītības pārvaldē 1 (vienā) eksemplārā un iesūtīts elektroniski	Atbilst	Neatbilst
6.	Pieteikums iesniegts izsludinātajā termiņā	Atbilst	Neatbilst

*Neatbilstoša vērtējuma saņemšanas gadījumā projekts tālāk netiek vērtēts.


Nr.p.k.	Kvalitātes kritērijs	0 - 4 punkti	4 Ļoti labi – skaidri, pamatoti, detalizēti, pārliecinoši	3 Labi – kopumā skaidri, ir nelieli trūkumi 	2 Pietiekami – ideja saprotama, bet apraksts vai pamatojums nepilnīgs 	1 Vāji – ideja ir, bet būtiski trūkst skaidrības/pamatojuma 	0 Nav norādīts / neatbilst / nav vērtējams 
1.	Projekta aktualitāte un atbilstība konkursa mērķim. 

Ja projekts neatbilst konkursa mērķim, tad pieteikuma vērtēšanu neturpina.	0	1	2	3	4
2.	Iespējamie ieguvumi un rezultāti pēc projekta aktivitāšu	realizēšanas	0	1	2	3	4
3.	Projektā plānotās aktivitātes nodrošina rezultātu sasniegšanu	0	1	2	3	4
4.	Projekta idejas oriģinalitāte Ogres novadā	0	1	2	3	4
5.	Projekta izmaksu pamatotība un efektivitāte	0	1	2	3	4
6.	Pašu ieguldījums projekta realizācijā	0	1	2	3	4
7.	Projekta aktivitātes/pasākumi sociāli mazaizsargātām personām**	0	1	2	3	4
8.	Integrētu grupu veidošana - mazākumtautību jauniešu iesaiste, un/vai dažādas jauniešu grupu (vecuma, klašu) iesaiste	0	1	2	3	4
9.	Papildu kritērijs (komisija kopīgi vienojas par iespēju projektam piešķirt papildu punktu)	0	1	2	3	4
10.	Projekta rezultāts dos labumu pēc iespējas lielākai sabiedrības daļa. 

4 punkti – 51 cilvēks un vairāk 
3 punkti – 31 - 50 cilvēki
2 punkti – 16 - 30 cilvēki
1 punkts – 6 - 15 cilvēki
0 punkti – 0 - 5 cilvēki	Pagastā realizējamā projekta mērķa grupa un labuma guvēji:
4 punkti – 31 cilvēks un vairāk 
3 punkti – 21 - 30 cilvēki	2 punkti – 11 - 20 cilvēki	1 punkts – 6 - 10 cilvēki 	0 punkti – 0 - 5 cilvēki	0	1	2	3	4
11.	Projekta iesniedzējs un/vai tā darba grupa ir piedalījusies Izglītības pārvaldes organizētajās apmācībās “Jauniešu [ie]spēju laboratorija”	0		4

**Sociāli mazaizsargātas personas – personas ar invaliditāti, personas virs darbspējas vecuma, 13-30 gadus veci jaunieši, daudzbērnu ģimenes, ilgstoši bezdarbnieki.





Domes priekšsēdētājs									A. Krauja

